**7 Days to Die** on The Fun Pimpsin kehittämä ja julkaisema selviytymiskauhupeli. Peli on julkaistu early access -versiona joulukuussa 2013 Microsoft Windowsille sekä myöhemmin Linuxille ja macOS:lle. Vuonna 2016 peli julkaistiin PlayStation 4- ja Xbox One -konsoleille.

Tarina
------

Peli sijoittuu Arizonaan, Navezganen kuntaan, joka on tuntemattomasta syystä muuttunut eläviä ihmisiä metsästävien zombien valtaamaksi, osittain radioaktiiviseksi joutomaaksi. Pelaaja ottaa ohjat yhdestä selviytyjästä, jonka täytyy selvitä päivästä toiseen muun muassa etsimällä ruokaa ja juomaa sekä rakentamalla suojia uhkien varalta. Viikon seitsemäntenä päivänä, Verikuun (engl. *Blood Moon*) aikaan selviytyjien tukikohdat joutuvat koetukselle zombien hyökätessä sankoin joukoin heidän luokseen.

Pelaaminen
----------

Pelaaja syntyy alussa joko satunnaisesti luotuun maailmaan tai ennalta asetettuun Navezganen maailmaan Arizonassa. Pelissä ei toistaiseksi ole juonta, mutta pelaaja saa syntyessään kirjeen tuntemattomalta hyväntekijältä jossa todetaan tämän pelastaneen pelaajan herttuoiksi (engl. *Dukes*) kutsutuilta selviytyjiltä. Pelaajan tavoite on selviytyä maailmassa mahdollisimman kauan, jonka tämä voi toteuttaa haluamallaan tavalla. Pelissa voi tutkia hylättyjä rakennuksia, kaupunkeja ja muita kohteita, rakentaa oma linnoitus, tehdä tehtäviä kauppiaille sekä eliminoida zombeja lukuisin eri keinoin. Pelihahmo tarvitsee säännöllisesti vettä, ravintoa, lääkkeitä ja muita hyödykkeitä kuten työkaluja sekä lyömä - ja ampuma-aseita parantaakseen selviytymismahdollisuuksiaan. Tarvikkeita voi löytää lähes mistä tahansa pelimaailmasta.

Pelaaja voi kehittää hahmoaan taitopisteillä edetessään pelissään. Taitopisteitä voi käyttää lukuisiin eri pääjaksoihin kuten kestävyyteen, hiiviskelyyn, teknisiin taitoihin, ketteryyteen ja erityisesti taistelutaitojen kehitykseen. Jokaisen pääjakson alla on useita erilaisia kehityskohteita esimerkiksi tietyille aseille, haarniskoille sekä työkaluille.

Peli on hiekkalaatikkopeli, sekä vokselipohjainen; sen maailma asettaa haasteita rakentamiselle ja esimerkiksi rakentaminen ilman tukea johtaa rakennuksen romahtamiseen. Esineet hajoavat käytössä, joten pelaajan on jatkuvasti etsittävä tai rakennettava uusia työkaluja.

### Maailma

Navezganen maailma koostuu useista *biomeista* joita ovat palanut metsä, aavikko, metsä, tasangot, luminen metsä ja autiomaa. Navezganen maailman rajalla on radioaktiivinen laskeuma, jossa pelaaja menettää nopeasti elämiä huolimatta siitä kuinka hyvin pelaaja on varustautunut. Jokaisella biomilla on ainutlaatuisia kerättäviä resurssejaan, mikä kannustaa pelaajia tutkimaan karttaa enemmän. Biomit ja rakennukset muokkaavat pelaajan kyvyn löytää eri tasoisia työkaluja tai aseita. Mitä korkeampi on pelaajan looting-arvo, sitä parempia tai arvokkaita esineitä pelaaja voi löytää rakennuksista. 

Peliin on myös lisätty erilaisia kulkupelejä, joilla pääsee liikkumaan nopeammin, mutta niiden rakentamiseen tarvitaan kokemusta tai lukemalla siihen ajoneuvoon luodun piirustuksen. Kokemusta voi lisätä käyttämällä taitopisteitä ja lukemalla pelimaailmasta löytyviä kirjoja. Polkupyörää lukuun ottamatta kaikki kulkuneuvot kuluttavat polttoainetta. 

Kaikkiin polttomoottorisiin ajoneuvoihin saa myös kiinni erilaisia osia, jotka laskevat esimerkiksi ajoneuvon kulutusta. Polkupyörään ei saa kiinni esimerkiksi remmiahdinta, jonka saisi kiinni muihin ajoneuvoihin. 

### Viholliset ja eläimet

Pelin pääviholliset ovat zombit, ihmislihaa himoitseviksi olennoiksi muuttuneet ihmiset. Zombityyppejä pelissä on lukuisia; eri kokoisia, eri pituisia, nopeita, hitaita sekä muita erikoisominaisuuksia omaavia. Suurimmasta osasta zombeista on säteilylle altistuneita sekä villiintyneitä versioita, jotka kestävät enemmän osumaa ja tekevät enemmän tuhoa. Säteilylle altistuneet zombit parantavat itseään automaattisesti, mikäli niitä ei vahingoita. Villiintyneet zombit tunnistaa helposti niiden kiiluvista silmistä, sekä niiden aggressiivisesta käytöksestä kuten juoksemisesta pelaajaa kohti.

Pelin vuorokausisykli vaikuttaa zombeihin; päivällä ne ovat suhteellisen hitaasti liikkuvia ja helppoja kohteita, jotka voivat havaita pelaajan vain lähietäisyydeltä, mutta yöllä ne liikkuvat huomattavasti nopeammin ja aggressiivisemmin. Aina pelin sisäisen viikon seitsemäntenä päivänä (päivän voi vaihtaa myös itse pelin asetuksista) zombien ja tartunnan saaneiden villieläinten laumat hyökkäävät suurena joukkona kohti pelaajaa. Mikäli pelaaja ei ole tehnyt linnoituksessaan tarpeeksi valmisteluita, viholliset pääsevät helposti sisään ja pelaaja kuolee. Zombit osaavat olla myös älykkäitä; mikäli he eivät pääse linnoituksessa pelaajan lähelle, ne alkavat tuhota linnoituksen rakenteita niin kauan kunnes se romahtaa. Zombit kykenevät toisinaan myös kasaamaan toisiaan päällekäin, raivaten muille zombeille tien pelaajan luo. Päivien ja viikkojen kuluessa myös pelin vaikeusaste muuttuu, ja pelaajan kimppuun hyökkää yhä enemmissä määrin pelin vaarallisimmat zombit. Näistä yksi on *demolisher*, joka kantaa räjähteitä mukanaan. Pelaajan tulee varoa ampumasta *demolisher*-zombin rinnassa olevaa välkkyvää painiketta välttääkseen pommien räjähtämisen.

Pelissä on myös villieläimiä, joita voi metsästää ruoaksi sekä muiksi resursseiksi kuten luiksi. Osa villieläimistä on passiivisia, ja osa aggressiivisia pelaajaa kohtaan. Jänikset, kanat sekä uros - ja naarashirvet eivät käy pelaajan kimppuun, mutta pelästyvät helposti ja pääsevät usein pakenemaan. Karhut, sudet, käärmeet, kojootit ja puumat käyvät lähes poikkeuksetta pelaajan kimppuun ilman, että niitä on häiritty. Villisika on eläimistä neutraalein; se ei käy kimppuun tai juokse pakoon, mikäli sitä ei häiritse. 

Joistakin eläimistä on muuttunut zombeja; näitä ovat karhut, koirat ja korppikotkat. Korppikotkat voivat olla altistuneita myös radioaktiiviselle säteilylle, ja ne kykenevät sylkemään myrkyllisiä projektiileja. Näistä eläimistä saa nyljettäessä samat resurssit kuin tavallisista eläimistä, mutta raa'an lihan tilalla on mädäntynyttä lihaa. Tästä voi valmistaa lääkkeitä ja joissakin tapauksissa myös ruokaa.

Pelissä on myös erikoiseläimiä; villisusi ja Grace. Villisusi on tavallista sutta suurempi, kestävämpi ja aggressiivisempi. Grace on mutatoitunut ja suuri villisika, jonka voi kohdata vain yhdessä paikassa pelissä.

### Kauppiaat

*7 Days to Dien* maailmassa ei ole pelaajien lisäksi tekoälyn ohjaamia selviytyjiä lukuunottamatta kauppiaita. Kauppiaat asuvat omassa tukikohdassaan myyntikojussa, ja myyvät pelaajalle pelitilan mukaisesti erilaista tavaraa ja tarjoavat tehtäviä. Kauppiaat eivät poistu kaupastaan tai liiku, mutta heillä on oma uniikki persoona sekä dialogi. Kauppa on kiinni öisin välillä 21.52 – 06.05.

Kauppiaita on viisi; Joel, Jen, Bob, Hugh sekä Rekt. Kauppiaat ovat ripoteltuna eri osiin karttaa ja he asuttavat eri biomeja. Tavallisesti Joelin ja Jenin voi löytää metsäbiomin alueelta, Bobin aavikolta, Hughin lumialueelta ja Rektin palaneen metsän alueelta. Kauppiaat ovat erikoistuneet johonkin tavaratyyppiin: Joel haarniskoihin, Jen lääkkeisiin, Bob ajoneuvoihin sekä työkaluihin, Hugh aseistukseen sekä Rekt ruokiin ja siemeniin. Joel, Jen ja Bob ovat ystävällisiä kun taas Hugh ja Rekt ovat aggressiivisia ja töykeitä pelaajaa kohtaan. Tämä ei kuitenkaan vaikuta pelaajan ja kauppiaan kaupantekoon tai väleihin.

### Tehtävät

Pelaaja voi halutessaan tehdä kauppiaille tehtäviä. Tehtävätyyppejä on erilaisia; zombien tappamista tietystä paikasta, haudattujen kätköjen esiinkaivaminen, generaattorin uudelleenkäynnistäminen, varusteiden nouto kauppiaalle sekä näiden yhdistelmiä. Vaikeustasot tehtävissä vaihtelevat yhdestä viiteen; vaikeimman tehtävän tekeminen voi viedä pelin ajassa päiviä, kun taas helpoimman minuutteja. Tehtyään tarpeeksi tehtäviä pelaaja voi saada erikoistehtävän, jossa tämä avaa kahden kauppiaan välille kulkureitin.

Pelaaja voi löytää mistä tahansa kirjeitä, joista saa tehtävän. Kirjeiden tehtävät ovat pääsääntöisesti haudattuja kätköjä, joista löytyy rahaa, ruokaa tai aseistusta. 

### Moninpeli

Pelin moninpeli toimii pelaajien isännöimien palvelimien kautta. Pelaajat voivat kommunikoida keskenään yhdessä maailmassa. Palvelinasetuksista riippuen vuorovaikutus pelimaailmassa voi olla yhteistyöhön perustuvaa tai vihamielistä. Pelaajat voivat käyttää omia palvelimiaan tai käyttää palveluntarjoajaa. Yhden pelaajan maailmoilla on lähiverkkotuki, jonka avulla pelaajat voivat liittyä maailmoihin paikallisesti kytketyillä tietokoneilla ilman palvelimen asetuksia. Pelaajat voivat myös tarjota laaja-alaisen verkon tukea yksinpelien kautta.

Palvelimet toimivat sekä Windowsissa ja Linuxissa että konsoleilla. Pelin konsoliversio tukee jaetun ruudun moninpeliä.

Kehitys
-------

Pelin Windows alpha -versio julkaistiin 16. elokuuta 2013 heille, jotka ennakkotilasivat pelin Kickstarterissa. 11. elokuuta 2013 alkaen pelin kehitys jatkui Kickstarter-kampanjalla, joka päättyi 15. elokuuta. Arvioitu julkaisupäivä oli toukokuu 2014 Microsoft Windowsille; Macintosh- ja Linux-versiot suunniteltiin julkaistaviksi myöhemmin vuoden aikana.

Peli pääsi Steam-palveluun 23 päivän kuluttua yli 75 000 kyllä-äänestä. Se oli Steam Greenlightin ykkönen vain 16 päivän jälkeen yli 56 000 äänellä. Mac-versio julkaistiin 13. syyskuuta 2013 samanaikaisesti päivityksen Alpha 1.1 kanssa.

Peli julkaistiin yleisölle Alpha 1.0 -versiolla. Ainoastaan niillä käyttäjillä, jotka olivat tukeneet peliä Kickstarter-kampanjan kautta, oli vapaa pääsy. Alpha 5.0 julkaistiin Steamin Early Access -pelinä 13. joulukuuta 2013. Peliin lisättiin myöhemmin erilaisia päivityksiä kuten graafisia ja maisemallisia muutoksia sekä uusia aseita. 

### Konsoliversiot

Huhtikuussa 2016 peli julkaistiin PlayStation 4:lle ja Xbox Onelle. Konsoliversion julkaisi Telltale Publishing, ja se julkaistiin kesä- ja heinäkuussa 2016.

Konsoliversion päivittäminen päättyi vuonna 2018. Telltale Games lomautti äkillisesti suurimman osan henkilöstöstään taloudellisten ongelmien vuoksi ja asetettiin konkurssiin. Lokakuussa 2019 The Fun Pimps ilmoitti hankkineensa oikeudet konsoliversioon, mutta yritys on kuitenkin ilmaissut olevansa ensisijaisesti tietokonepelien kehittäjä, eikä konsoliversion kehittämistä ole jatkettu.

Huhtikuussa 2022 The Fun Pimps ilmoitti Twitterissä jatkavansa konsoliversion kehittämistä

Vastaanotto
-----------

Gamereactor antoi pelille arvosanaksi 5/10 arvostelussaan.

Lähteet
-------

1. ↑  7 Days to Die *store.steampowered.com*. Viitattu 15.7.2018.
2. ↑  Telltale to publish open-world survival game 7 Days to Die on consoles  15.7.2018. Eurogamer.
3. ↑  Herranen, Jaakko: Telltale Games konkurssin partaalla – lähes kaikki työntekijät irtisanottu, tulevat projektit peruttu *tilt.fi*.  22.9.2018. Viitattu 31.5.2021.
4. ↑  Console News *7daystodie.com*.  16.10.2019. Viitattu 31.5.2021.
5. ↑   *Twitter*. Viitattu 31.7.2022.
6. ↑  7 Days to Die  6.7.2016. Gamereactor. Viitattu 15.7.2018.

Aiheesta muualla
----------------

* *7 Days to Die* MobyGamesissa (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:7 Days to Die